b'\n_START_ARTICLE_\nKailo\n_START_PARAGRAPH_\nKailo on Naantalissa Naantalinaukolla sijaitseva saari, jossa sijaitsee Muumimaailma ja sen yhteydess\xc3\xa4 Emma-teatteri sek\xc3\xa4 muussa osassa saarta kaupunkilaisten virkistysalueita. Kailon omistaa Naantalin kaupunki, ja p\xc3\xa4\xc3\xa4osin se on vuokrattu el\xc3\xa4myspuisto Muumimaailma Oy:lle_NEWLINE_. Saareen johtaa 250-metrinen ponttonisilta Naantalin vanhastakaupungista, Ailostenniemest\xc3\xa4. Suomen tasavallan presidentin kes\xc3\xa4asunto Kultaranta sijaitsee 500 metri\xc3\xa4 Kailosta lounaaseen.\n_START_SECTION_\nMaantiede\n_START_PARAGRAPH_\nKailo on Naantalin kaupungin ulkoilusaari, ja noin kolmannes sen pinta-alasta on vapaasti k\xc3\xa4ytett\xc3\xa4viss\xc3\xa4. Saaressa on muun muassa uimaranta, yleis\xc3\xb6sauna, grillauspaikka, kaksi tenniskentt\xc3\xa4\xc3\xa4 sek\xc3\xa4 lentopallokentt\xc3\xa4. Talvisin vapaa liikkuminen on sallittua my\xc3\xb6s Muumimaailman alueella._NEWLINE_Kailoa reunustaa sen etel\xc3\xa4reunassa kalliojyrk\xc3\xa4nne, mink\xc3\xa4 lis\xc3\xa4ksi keskiosassa on erillinen kallioalue. Pohjoisessa taas on kallioinen niemi, joka on kaupungin hallinnassa. Saaren mets\xc3\xa4t ovat keskeisilt\xc3\xa4 osin kalliom\xc3\xa4nnikk\xc3\xb6\xc3\xa4 ja katajikkoa, mutta pohjoisosassa on lis\xc3\xa4ksi kangasmets\xc3\xa4\xc3\xa4. Rannoilla on rantajyrk\xc3\xa4nteiden lis\xc3\xa4ksi sileit\xc3\xa4 rantakallioita, hiekkaisia uimarantoja ja ruovikoita.\n_START_SECTION_\nHistoria\n_START_PARAGRAPH_\nKailon saari on ollut 1400-luvulta l\xc3\xa4htien Naantalin seurakunnan ja sen edelt\xc3\xa4jien omistuksessa. Saaren l\xc3\xa4hist\xc3\xb6lt\xc3\xa4 pyydettiin kalaa, ja sen kirsikkamets\xc3\xa4t tunnettiin laajalti Naantalissa. Kailossa on asunut muun muassa useita pappilan torppareita, joista viimeinen muutti saarelta pois vuonna 1932. Seurakunta otti t\xc3\xa4m\xc3\xa4n j\xc3\xa4lkeen saaren oman k\xc3\xa4ytt\xc3\xb6\xc3\xb6ns\xc3\xa4, ja Kailossa pidettiin 1960-luvulta l\xc3\xa4htien rippileirej\xc3\xa4. Torppareiden viljelem\xc3\xa4t pellot muuttuivat v\xc3\xa4hitellen niityiksi._NEWLINE_Vuonna 1977 tehtiin vaihtokauppa, jossa kaupunki sai saaren itselleen seurakunnalta. Kaupunki alkoi kehitt\xc3\xa4\xc3\xa4 saarta virkistysalueeksi ja rakennutti sinne saunarakennuksen, uimarannan, kes\xc3\xa4teatterin ja tenniskent\xc3\xa4n. Vuonna 1978 valmistui kiinte\xc3\xa4 liikenneyhteys ponttonisillan muodossa ja kunnallisen vesihuoltoverkoston piiriss\xc3\xa4 Kailo on ollut 1970-luvulta l\xc3\xa4htien. Naantalin teatteri esitti kes\xc3\xa4teatteria Kailon saaren n\xc3\xa4ytt\xc3\xa4m\xc3\xb6ll\xc3\xa4 1980-luvun alkupuolelta Muumimaailman tuloon saakka._NEWLINE_Muumimaailma alkoi toimia saarella vuonna 1993, mink\xc3\xa4 j\xc3\xa4lkeen sinne on rakennettu lukuisia rakennuksia. Vuonna 2000 aiempi puinen ponttonisilta korvattiin nykyisell\xc3\xa4 betonisella, koska olemassa oleva silta osoittautui liian ahtaaksi huoltoliikenteelle. Sittemmin Muumimaailman tila Kailossa on j\xc3\xa4\xc3\xa4nyt riitt\xc3\xa4m\xc3\xa4tt\xc3\xb6m\xc3\xa4ksi ja sen laajenemistarpeet ovat olleet Naantalissa esill\xc3\xa4 aika ajoin. Esimerkiksi vuonna 2009 Muumimaailmalla oli Kailossa rakennusoikeutta j\xc3\xa4ljell\xc3\xa4 vain 50 neli\xc3\xb6metri\xc3\xa4. Naantalin kaupunki haluaa kuitenkin s\xc3\xa4ilytt\xc3\xa4\xc3\xa4 osan Kailon saaresta avoimena virkistys- ja liikunta-alueena kaupunkilaisille. Vuonna 2017 Naantalin kaupunki ja Muumimaailma Oy neuvottelivat uusista yhteisty\xc3\xb6- ja vuokrasopimuksista joka mahdollistaa mm. laajentumisen Kailon saarelta varattaville alueille sek\xc3\xa4 Nunnakadulle.'